Številka: 0610-25/2023/11

Datum: 10. 7. 2023

Upravna inšpektorica Inšpektorata za javni sektor izdaja na podlagi 307.f člena Zakona o splošnem upravnem postopku (Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034), [175/20](http://www.uradni-list.si/1/objava.jsp?sop=2020-01-3096) – ZIUOPDVE in [3/22](http://www.uradni-list.si/1/objava.jsp?sop=2022-01-0014) – ZDeb), v zadevi inšpekcijskega nadzora Eko sklada, Slovenskega okoljskega javnega sklada, Bleiweisova cesta 30, Ljubljana, ki ga zastopa direktorica █, naslednji

**ZAPISNIK**

**o opravljenem inšpekcijskem nadzoru**

Inšpekcijski nadzor je bil opravljen na podlagi Načrta dela Inšpektorata za javni sektor za leto 2023 kot sistemski nadzor nad izvajanjem določb ZUP, materialnih predpisov, v delih, ki se nanašajo na pravila postopka in Uredbe o upravnem poslovanju (v nad. UUP).[[1]](#footnote-1)

Inšpekcijski nadzor je bil izveden na sedežu organa dne 21. 4. 2023, 8. 5. 2023 in 15. 5. 2023. Pri inšpekcijskem nadzoru so bile navzoče uradne osebe: █ in █ iz Službe za pravne zadeve, █ iz Sektorja za nepovratna sredstva, █ iz Glavne pisarne ter █ in █ iz Službe za informacijsko tehnologijo.

Organu je bil posredovan osnutek zapisnika o inšpekcijskem nadzoru z namenom, da se ta seznani z ugotovitvami nadzora, se o njih izjavi oziroma poda morebitna pojasnila. Organ se je na osnutek zapisnika odzval in posredoval pripombe ter pojasnila (št. dok. 061-1/2023-66 z dne 4. 7. 2023), ki jih je inšpektorica v relevantnem delu povzela pri posameznih vsebinskih sklopih in se do njih opredelila.

1. Razlog in namen inšpekcijskega nadzora

V Načrt dela IJS za leto 2023 so zajeti tudi nadzori nad organi, ki rešujejo vloge strank in od katerih pravočasna rešitev pomeni za stranke pridobitev določenih sredstev. Nadzor je obsegal pregled zadev, ki se nanašajo na odločanje organa o pravici do nepovratnih sredstev, upravno poslovanje in odločanje o dostopu do informacij javnega značaja. Pri nadzoru so bile upoštevane posebnosti pri poslovanju organa, ki izhajajo iz področnih predpisov.

1. Normativna ureditev
   1. Pristojnost upravne inšpekcije

Pristojnost upravne inšpekcije obsega nadzor nad izvajanjem procesnih določb upravnega postopka, kot je to opredeljeno v določbah ZUP in nad določbami materialnih predpisov, v kolikor slednji na podlagi 3. člena ZUP vsebujejo procesne določbe. Prvi odstavek 1. člena ZUP določa, da morajo po ZUP postopati upravni in drugi državni organi, organi lokalnih skupnosti in nosilci javnih pooblastil, kadar v upravnih zadevah, neposredno uporabljajoč predpise, odločajo o pravicah, obveznostih ali pravnih koristih posameznikov, pravnih oseb in drugih strank. V skladu s 3. členom ZUP se na upravnih področjih, za katera je z zakonom predpisan poseben upravni postopek, postopa po določbah posebnega zakona.Po določbah ZUP pa se postopa v vseh vprašanjih, ki niso urejena s posebnim zakonom. Upravna inšpekcija je pristojna tudi za nadzor nad določbami UUP, ki ureja upravno poslovanje organov državne uprave, organov samoupravnih lokalnih skupnosti ter drugih pravnih in fizičnih oseb, če na podlagi javnih pooblastil opravljajo upravne naloge in ni s to uredbo določeno drugače.[[2]](#footnote-2)

* 1. Področni predpisi, ki urejajo poslovanje Eko Sklada in so relevantni za nadzor upravne inšpekcije

Prvi odst. 210. člena Zakona o varstvu okolja (Uradni list RS, št. 44/22 in 18/23 – v nad. ZVO-2) opredeljuje Eko sklad kot javni sklad, ki spodbuja trajnostni razvoj s financiranjem naložb za preprečevanje, odpravljanje ali zmanjšanje obremenjevanja okolja. Eko sklad posluje v skladu z določbami ZVO-2 in določbami zakona, ki ureja javne sklade.

Dejavnosti, ki jih Eko sklad opravlja v javnem interesu, so zlasti:

1.      spodbujanje naložb v infrastrukturo varstva okolja državnega in lokalnega pomena;

2.      spodbujanje naložb v izrabo obnovljivih virov energije;

3.      spodbujanje ukrepov učinkovite rabe energije;

4.      spodbujanje naložb s področja razvoja ali uporabe okoljskih tehnologij, ki preprečujejo, odpravljajo ali zmanjšujejo obremenjevanje okolja;

5.      spodbujanje različnih oblik svetovanja, izobraževanja in ozaveščanja javnosti ter

6.      druge dejavnosti in naloge s področja varstva okolja, določene v ustanovitvenem aktu Eko sklada.[[3]](#footnote-3)

Eko sklad dodeljuje finančne spodbude po Zakonu o učinkoviti rabi energije (Uradni list RS, 158/20) na podlagi potrjenega programa za izboljšanje energetske učinkovitosti in po postopku, določenem z zakonom, ki ureja varstvo okolja.

Pravila postopka, ki jih določa ZVO-2, se uporabljajo za vloge, ki so vložene od njegove uveljavitve (od 13. 4. 2022) dalje. Za posamezna vprašanja postopka, ki v ZVO-2 niso urejena, se smiselno uporablja zakon, ki ureja splošni upravni postopek.

Na podlagi drugega odst. 295. člena ZVO-2 se postopki za dodelitev sredstev sklada, začeti pred uveljavitvijo tega zakona, končajo po določbah prej veljavnega Zakona o varstvu okolja (v nad. ZVO-1).[[4]](#footnote-4) Ta zakon je določal subsidiarno uporabo ZUP pri odločanju o dodeljevanju sredstev sklada namenskega premoženja Sklada (tretji odst. 146.d člena ZVO-1).

Določbe ZVO-2, ki urejajo pravila postopka

**216. člen**

**(način dodeljevanja spodbud Eko sklada)**

(1) Eko sklad dodeljuje posojila in druge finančne storitve dajanja kreditov, garancije ali druge oblike poroštev, nepovratna sredstva ter izvaja finančni zakup, subvencioniranje obrestne mere oziroma stroškov, povezanih s posojili in drugimi finančnimi storitvami dajanja kreditov ter finančnim zakupom na podlagi javnega poziva oziroma javnega razpisa, druge instrumente pa izvaja po postopku, določenem v področnem zakonu.

(2) Javne pozive in javne razpise za dodeljevanje spodbud sprejema direktor po predhodnem soglasju nadzornega sveta.

(3) Ne glede na določbo prejšnjega odstavka Eko sklad dodeljuje spodbude za sofinanciranje projektov ozaveščanja ali programov promoviranja dejavnosti Eko sklada na podlagi javnega razpisa, ki ga sprejme direktor Eko sklada.

(4) Pri odločanju o dodelitvi pravice do spodbud se smiselno uporablja zakon, ki ureja splošni upravni postopek, kolikor ta zakon ne določa drugače.

**217. člen**

**(javni poziv in javni razpis)**

(1) Eko sklad z javnim pozivom določi zlasti skupni obseg spodbud, pogoje za njihovo dodelitev, merila za določitev višine spodbude, upravičence in rok za vložitev vlog. Vloge se obravnavajo po vrstnem redu prispetja, razen če je v javnem pozivu določeno, da se šteje, da je vloga vložena takrat, ko je bila vložena vloga, s katero so bile odpravljene morebitne pomanjkljivosti.

(2) Eko sklad z javnim razpisom določi zlasti skupni obseg spodbud, pogoje za njihovo dodelitev, merila za ocenjevanje in vrednotenje posameznih naložb oziroma ozaveščevalnih projektov ali programov, upravičence in rok za vlaganje vlog. Razpisane spodbude se dodelijo za tiste naložbe, projekte ali programe, ki so v izbirnem postopku višje ocenjeni oziroma ovrednoteni.

**218. člen**

**(vloga za dodelitev spodbud Eko sklada)**

(1) Vloga za dodelitev spodbud mora vsebovati ustrezno:

1.      izpolnjen obrazec, ki je določen v javnem pozivu ali javnem razpisu;

2.      dokumentacijo in priloge, določene v javnem pozivu ali javnem razpisu.

(2) Eko sklad lahko v javnem pozivu ali javnem razpisu poleg sestavin iz prejšnjega odstavka določi še druge obvezne sestavine, če so potrebne glede na namen posameznega javnega poziva ali javnega razpisa.

(3) Pisne vloge lahko vlagajo po elektronski poti brez varnega elektronskega podpisa, če je identiteto vložnika mogoče ugotoviti na drug zanesljiv način.

**219. člen**

**(sprememba zahtevka)**

(1) Pri javnem pozivu je sprememba zahtevka dopustna do konca postopka, če odločba še ni bila izdana in je javni poziv še odprt. V primeru znižanja zahtevka je sprememba zahtevka dopustna tudi, če je javni poziv že zaprt, vendar odločba še ni bil izdana.

(2) Pri javnem razpisu je sprememba zahtevka po izteku roka za oddajo vlog dopustna le v primeru znižanja zahtevka in če odločba še ni bila izdana.

**220. člen**

**(vrnitev v prejšnje stanje)**

(1) V primeru zamude roka za vložitev vloge za dodelitev spodbud vrnitev v prejšnje stanje ni dovoljena.

(2) V primeru zamude drugih procesnih dejanj v postopkih odločanja o dodeljevanju pravice je vrnitev v prejšnje stanje dovoljena le, če se do trenutka vložitve predloga za vrnitev v prejšnje stanje še ni iztekel rok za vlaganje vlog za dodelitev pravice do spodbud.

Prvi odst. 221. člena ureja neposreden in brezplačen dostop do podatkov iz določenih registrov in evidenc, ki jih vodijo drugi organi. Če vlagatelj vloge za spodbudo Eko skladu prepove dostop do podatkov iz evidenc po prejšnjem odstavku, potrebnih za odločanje v konkretnem postopku, jih mora v skladu z 223. členom tega zakona zagotoviti sam (drugi odst. 221. člena).

**222. člen**

**(poziv na dopolnitev vloge)**

Če je vloga nepopolna ali nerazumljiva, Eko sklad najkasneje v 30 dneh od prejema vloge zahteva, da se pomanjkljivosti odpravijo.

**223. člen**

**(dokazno breme)**

(1) Vlagatelj nosi dokazno breme, da je upravičen do spodbud Eko sklada.

(2) Eko sklad lahko od vlagatelja zahteva dodatna dokazila, če meni, da je to potrebno za razjasnitev upravičenosti do spodbude, ki jih mora vlagatelj predložiti v roku, ki ga določi Eko sklad s pozivom na dopolnitev. Če vlagatelj ne predloži zahtevanih dodatnih dokazil v določenem roku, se vloga s sklepom zavrže.

**224. člen**

**(odločba)**

(1) Eko sklad odloči o dodelitvi pravice vlagatelja do spodbud, ki jih Eko sklad dodeljuje prek javnih pozivov ali javnih razpisov, z odločbo.

(2) Z odločbo o dodelitvi spodbud se določijo:

1.      namen, za katerega se spodbude dodeljujejo;

2.      višina ali obseg dodeljenih spodbud;

3.      druga vprašanja in pogoji, ki jih določajo splošni pogoji poslovanja Eko sklada ali določila javnega poziva ali javnega razpisa.

(3) V postopku odločanja o dodelitvi pravice vlagatelja do spodbud, ki jih Eko sklad dodeljuje prek javnih pozivov ali javnih razpisov, Eko sklad ne sme izdati delne ali začasne odločbe.

(4) Eko sklad izda odločbo iz prvega odstavka tega člena najkasneje v 90 dneh od prejema popolne vloge.

(5) Če določila iz odločbe, določena na podlagi drugega odstavka tega člena niso izpolnjena ali če se vlagatelj odpove pravici do spodbude, sredstva pa še niso izplačana, pravica do spodbude ugasne.

(6) Pritožba zoper odločbo iz prvega odstavka tega člena ni dovoljena, mogoče pa je začeti upravni spor. Zoper druge posamične akte Eko sklada, izdane v postopku za dodelitev pravice do spodbud, ki jih Eko sklad dodeljuje prek javnih pozivov ali javnih razpisov, ni pritožbe.

(7) Ne glede na določbo prejšnjega odstavka je dovoljena pritožba zoper odločbo, s katero je bil izbran zasebni partner za izvedbo statusnega partnerstva. O pritožbi odloči minister v roku 60 dni.

(8) Če je v javnem pozivu ali javnem razpisu tako določeno, se pravica do izplačila spodbude podrobneje uredi s pogodbo.

(9) Pravica do spodbude za izvedbo ukrepov za zmanjševanje energetske revščine je osebna pravica. Ne glede na prejšnji stavek se deduje pravica do izplačila sredstev za izvedbo ukrepov za zmanjševanje energetske revščine, ki je urejena s pogodbo iz prejšnjega odstavka.

**225. člen**

**(podpis in izdaja odločbe in drugih dokumentov)**

(1) Odločba iz prejšnjega člena ima lahko namesto podpisa in žiga faksimile.

(2) Ta člen se uporablja tudi za sklepe, pozive in druge dokumente, ki jih izda Eko sklad v postopku odločanja o dodelitvi pravice do spodbud v pisni obliki.

**226. člen**

**(posebni primeri odprave, razveljavitve ali spremembe upravnega akta in obnova postopka)**

(1) Če Eko sklad po izdaji odločbe, izdane na podlagi javnega poziva, ugotovi, da je bil materialni predpis napačno uporabljen oziroma sploh ni bil uporabljen, da je bilo dejansko stanje ugotovljeno nepopolno ali napačno ali da so podane kršitve pravil postopka, zaradi česar bi bilo treba izdati drugačno odločbo, izda odločbo, s katero odpravi, razveljavi ali spremeni že izdano odločbo, vendar le, če je nova odločba vlagatelju v korist.

(2) Eko sklad lahko odločbo iz prejšnjega odstavka izda le do sklenitve pogodbe ali do izplačila spodbude, če se pogodba ne sklepa.

(3) Prejšnji odstavek se smiselno uporablja tudi za sklep o zavrženju in sklep o ustavitvi postopka.

(4) Če Eko sklad izve za nova dejstva ali najde ali pridobi možnost uporabiti nove dokaze, ki bi mogli sami zase ali v zvezi z že izvedenimi in uporabljenimi dokazi pripeljati do drugačne odločbe, če bi bila ta dejstva oziroma dokazi navedeni ali uporabljeni v prejšnjem postopku, lahko začne obnovo postopka iz tega razloga po uradni dolžnosti v šestih mesecih od dneva, ko je mogel navesti nova dejstva oziroma uporabiti nove dokaze. Po preteku petih let od vročitve odločbe vlagatelju se obnova po uradni dolžnosti ne more začeti.

(5) Zoper sklep o obnovi postopka posebna pritožba ali upravni spor nista dovoljena. Sklep se lahko izpodbija v upravnem sporu zoper odločbo, izdano v obnovljenem postopku.

**227. člen**

**(odvzem pravice in vračilo že izplačanih nepovratnih sredstev)**

(1) Eko sklad z odločbo odvzame pravico do nepovratnih sredstev iz 4. točke prvega odstavka 213. člena, ki so bila na podlagi odločbe že izplačana, če zahteve iz odločbe, določene na podlagi drugega odstavka 224. člena, niso izpolnjena.

(2) Že izplačana sredstva Eko sklada je treba vrniti v 15 dneh po pravnomočnosti odločbe iz prvega odstavka tega člena.

(3) V primeru, ko niso izpolnjena določila iz odločbe, določena na podlagi drugega odstavka 224. člena, ali iz pogodbe, na podlagi katere so bila izplačana nepovratna sredstva za ukrep zmanjšanja energetske revščine, je možen odpis vračila nepovratnih sredstev, če:

1.      bi bili stroški postopka izterjave v nesorazmerju z višino terjatve ali

2.      vlagatelj nepovratnih sredstev ne more vrniti zaradi socialne ogroženosti.

(4) O odpisu vračila iz prejšnjega odstavka odloči Eko sklad po pridobitvi soglasja ministrstva, pristojnega za finance, in po postopku, določenem v splošnih pogojih poslovanja Eko sklada.

**228. člen**

**(vročitev)**

Odločbe, sklepi, pozivi in drugi dokumenti, od katerih vročitve začne teči rok, razen v primeru odvzema pravice do nepovratnih sredstev, se vročajo z navadno vročitvijo. Ne glede na določbe zakona, ki ureja splošni upravni postopek, vročitev velja za opravljeno 15. dan od dneva odpreme s strani Eko sklada. Dan odpreme se označi na kuverti odpremljenega dokumenta.

1. Ugotovitve

Postopek za dodelitev spodbude po posameznim javnem pozivu ali razpisu se začne s pisno vlogo vlagatelja. Vloga se vloži na posebnem obrazcu, ki je določen v javnem pozivu ali javnem razpisu in mora vsebovati dokumentacijo in priloge, določene v javnem pozivu ali javnem razpisu.

Organ omogoča vlaganje vlog na različne načine:

* kot e-vloga na spletni strani Eko sklada, j. s. za tiste javne pozive, ki to omogočajo; to so 84SUB-EV, 99SUB-OB22, 104SUB-SO22 in 67OB22.
* kot izpolnjena in skenirana PDF vloga po elektronski pošti na elektronski naslov: [vloge@ekosklad.si](mailto:vloge@ekosklad.si);
* po pošti (navadno ali priporočeno).
* na vložišču Eko sklada.

Organ je v času nadzora pojasnil, da je trenutno možna oddaja e-vloge v informacijskem sistemu organa za določene javne razpise, tako da se vpišejo podatki na spletni strani Eko sklada. Od junija 2023 naj bi bila možna oddaja vlog preko eUprave, dokumenti se bodo vročali elektronsko. Določba 228. člena ZOV-2, po kateri se dokumenti vročajo z navadno vročitvijo, se pri organu razlaga tako, da velja za dokumente, izdane v fizični obliki. Organ stremi k temu, da bi se vloge v večji meri vlagale elektronsko (e-vloge), ker to olajša evidentiranje in obravnavo vloge, vendar prehod na tovrstne vloge v celoti ni možen zaradi potreb uporabnikov.

Iz statističnih podatkov Eko sklada je razvidno, da je organ v letu 2022 prejel 39.123 vlog, kar je rekordno število v primerjavi z drugimi leti. V letu 2021 je organ prejel 34.001 vlog, v letu 2020 pa 25.036. Večje je tudi število izdanih odločb (subvencije in krediti): 29.302 v letu 2022 v primerjavi z letom 2021, ko jih je bilo izdanih 24.707 in z letom 2020, ko jih je bilo izdanih 20.728.

3.1. Vodenje postopkov po javnih pozivih/razpisih

V času nadzora so bili pridobljeni podatki o obravnavi vlog po posameznih javnih pozivih/razpisih, pri katerih je povprečni čas reševanja daljši od instrukcijskega roka (90 dni).[[5]](#footnote-5) Iz podatkov o obravnavi vlog, ki se nanašajo na datum 19. 6. 2023, so razvidni zaostanki pri naslednjih javnih pozivih:

* 99SUB-OB22[[6]](#footnote-6) (20070 prejetih vlog, v reševanju so bile vloge, prejete 26. 10. 2022);
* 93SUB-SO21[[7]](#footnote-7) (10160 prejetih vlog, v reševanju so bile vloge, prejete 4. 3. 2022);
* 104SUB-SO22[[8]](#footnote-8) (6608 prejetih vlog, v reševanju so bile vloge, prejete 9. 1. 2023);
* 89SUB-sNESOB21[[9]](#footnote-9) (575 prejetih vlog, v reševanju je bila vloga, prejeta 7. 7. 2022);
* 90SUB-sNESLS21[[10]](#footnote-10) (52 prejetih vlog, vse so pregledane, zadnji poziv je bil poslan vlagateljici 21. 4. 2023);
* 94SUB-PN21[[11]](#footnote-11) (2476 prejetih vlog, v reševanju je bila vloga, ki je prispela dne 20.12. 2022);
* 102SUB-OPN22[[12]](#footnote-12) (234 prejetih vlog; z obravnavo so začeli v mesecu juniju 2023 v novi aplikaciji Atena; v reševanju je bila vloga, prejeta 13. 1. 2023).

Pri navedenih javnih pozivih so izkazani zaostanki v obsegu najmanj 2 mesecev (javna poziva št. 104SUB-SO22 in 102SUB-OPN22) pa vse do 12 mesecev (javni poziv 93SUB-SO21), kar pomeni znatno prekoračitev instrukcijskega roka (90 dni) in ni v skladu z načelom ekonomičnosti postopka (14. člen ZUP).

Uradne osebe organa so v času nadzora pojasnile, da so težave pri obravnavi vlog znotraj predpisanih instrukcijskih rokov, saj lahko v enem tednu prejmejo tudi po več tisoč vlog, kadrovske zmožnosti pa so omejene. Težave so tudi v zvezi s pravočasnim evidentiranjem dokumentov, kadar organ prejme večje število vlog.

V postopku nadzora je bilo pregledanih večje število zadev po različnih javnih pozivih, da bi se preverilo procesno postopanje organ v konkretnih primerih.

***Pojasnila organa glede upravnih zaostankov in sprejeti ukrepi za njihovo odpravo***

*Eko sklad pritrjuje ugotovitvam IJS, da pri obdelavi vlog na nekatere javne pozive prihaja do zaostankov in posledično kršenja instrukcijskih rokov za pozivanje na dopolnitev vloge in za izdajo odločbe od popolne vloge. Eko sklad je v postopku za to pojasnil vzroke, ki so v rekordnem porastu novih vlog, ki ji ne sledi ustrezna kadrovska okrepitev. Eko sklad se z različnimi ukrepi trudi, da bi takšno staje izboljšal. V nadaljevanju podaja poročilo o vzrokih za nastanek zaostankov in ukrepih, ki jih je za izboljšanje takšnega stanja že izvedel oziroma namerava izvesti.*

*V času inšpekcijskega pregleda so obravnavali vloge na kar petnajstih različnih javnih pozivih, ki so namenjeni tako fizičnim kot pravnim osebam ter lokalnim skupnostim in sicer za naložbe v večjo energijsko učinkovitost eno in dvostanovanjskih stavb ter stavb s tri in več posameznimi deli, za ukrepe v rabo obnovljivih virov energije (npr. za naprave za samooskrbo z električno energijo), za električna vozila, za energetske preglede in za uvedbo sistema upravljanja z energijo v podjetjih, socialno šibkim občanom za zamenjavo starih kurilnih naprav z novimi, gradnjo skoraj nič energijskih stavb, za pnevmatike višjega energijskega razreda in za obnovljene pnevmatike. Obravnava vlog na desetih javnih pozivih poteka v predpisanih rokih, z obravnavo pa zamujajo pri petih javnih pozivih iz v nadaljevanju opisanih razlogov.*

*Eko sklad nadaljuje s prakso, da pri posameznem aktualnem javnem pozivu obvešča javnost in posamezne vlagatelje o predvideni čakalni dobi. Vsak vlagatelj je ob oddaji vloge po e-pošti obveščen o tem, da je Eko sklad njegovo vlogo prejel, ter o številki, pod katero se vodi njegova vloga. Na spletni strani pa je pri posameznih javnih pozivih, pri katerih prihaja do zaostankov, navedeno, katera zaporedna številka vloge je trenutno v obdelavi. Podatke ažurirajo enkrat tedensko. Ključna razloga za prekoračitev zakonsko določenega 90 dnevnega roka za odločitev pri posameznih javnih pozivih sta še vedno ogromen priliv novih vlog, ki se je v letu 2022 še bistveno povečal, ter dejstvo, da povečanemu številu vlog ni sledila zadostna kadrovska okrepitev. Povečanje števila novih vlog je predvsem posledica visokih subvencij za zamenjave malih kurilnih naprav, financiranih s strani Sklada za podnebne spremembe ter dejstva, da povečanemu številu vlog ni sledila zadostna kadrovska okrepitev in dejstva, da sta se v letu 2022 zaprla dva javna poziva, ki sta bila za vlagatelje zelo aktualna, in sicer 74 SUB-OB19 Nepovratne finančne spodbude občanom za nove naložbe rabe obnovljivih virov energije in večje energijske učinkovitosti stanovanjskih stavb in 93SUB-SO21 Nepovratne finančne spodbude/pomoči za naprave za samooskrbo z električno energijo, ki sta bila za vlagatelje najaktualnejša. Vlagatelji so takoj, ko so dobili informacijo, da se javna poziva zapirata, množično oddajali nepopolne vloge, samo da bi zadostili pogoju pravočasne oddaje vloge. Ko je bilo na primer objavljeno, da se bo zaprl javni poziv 93SUB-SO21, je Eko sklad zadnji dan odprtega javnega poziva prejel več kot 5000 vlog, večinoma nepopolnih. Posledično so postopki za obravnavo teh vlog dolgotrajnejši, saj je treba vse vlagatelje, ki so oddali nepopolno vlogo, pozivati k njeni dopolnitvi. Ker takšni vlagatelji pretežno (še) ne razpolagajo z dokumentacijo, s katero bi vlogo dopolnili, zaprošajo za podaljšanje roka za dopolnitev vloge, kar postopek še dodatno zavleče. Tolikšno število vlog, kot so ji prejeli samo v tem dnevu, glede na povprečno število rešenih zadev letno na zaposlenega, v enem letu reši 8,5 zaposlenih.*

*Za boljšo predstavo Eko sklad navaja nekaj podatkov o številu prejetih in rešenih vlog za zadnja tri leta:*

|  |  |  |  |
| --- | --- | --- | --- |
|  | *2020* | *2021* | *2022* |
| *št. prejetih vlog* | *25.036* | *34.001* | *39.123* |
| *št. rešenih vlog* | *20.728* | *24.707* | *29.302* |
| *št. zaposlenih* | *48* | *48* | *50* |
| *št. rešenih zadev na zaposlenega* | *432* | *515* | *586* |

*Iz navedene preglednice izhaja, da se število rešenih zadev na zaposlenega vsako leto povečuje, kar je prav gotovo tudi posledica aktivnosti, ki jih postopoma uvajajo, in na katere so se sklicevali v odgovoru. Poleg tega je iz navedene preglednice razvidno, da je tudi število vlog vsako leto bistveno višje in da jih obstoječi zaposleni ob nespremenjeni kadrovski politiki vlade ne morejo obvladati do te mere, da bi že v krajšem časovnem obdobju odpravili zaostanke.*

*Eko sklad pojasnjuje, da so sprejeti ukrepi učinkoviti. Sprememba Splošnih pogojev poslovanja, na podlagi katerih je mogoče oddati vlogo za že izvedene naložbe, je skrajšala postopke obdelave vlog približno za 40 %. Prav tako na zmanjšanje administrativnega dela pri obdelavi posameznih vlog vpliva spremenjena Shema pomoči »de minimis« in sprejet Pravilnik o dodeljevanju pomoči po pravilu »de minimis«, kar je omogočilo vlaganje vlog brez obvezno priložene investicijske dokumentacije.*

*Nova spletna stran omogoča elektronsko izpolnitev vloge, kar vlagatelji še ne uporabljajo v željenem obsegu. V zvezi s tem Eko sklad obvešča javnost in jo opozarja na možnost vlaganja takšnih vlog. Zaradi zagotavljanja vlagateljem prijazne storitve ter povečanja učinkovitosti pri obdelavi vlog in posledično zmanjšanja števila nepopolnih vlog so objavili javno povabilo za asistente, ki bodo vlagatelje vodili pri pripravi in oddaji popolne vloge na javni poziv, po možnosti v elektronski obliki. Trenutno namreč ugotavljajo, da je več kot polovica vlog nepopolnih, kar je dodatni razlog, da se postopki do izdaje odločbe in izplačila dodeljene spodbude predolgo vlečejo. Uvajajo pa tudi možnost vlaganja vlog preko aplikacij eUprava in SPOT, kar bo bistveno pripomoglo k hitrejši in učinkovitejši obdelavi vlog.*

*Nov informacijski sistem za obdelavo vlog Atena pripomore k zmanjšanju zaostankov približno za 20 %. V nadaljevanju sledijo podatki o izboljšavi novega informacijskega sistema za obdelavo vlog v primerjavi s prejšnjim in načrtovanih izboljšavah, ki bodo še dodatno prihranile čas in posledično čakalne dobe.*

*Izboljšave novega informacijskega sistema za obdelavo vlog (Atena) v primerjavi s prejšnjim:*

* *povečana učinkovitost (učinkovitost vpisovanja podatkov se je v povprečju izboljšala za približno 5%; učinkovitost obdelave vloge, vse do priprave odločbe, se je izboljšala za približno 10%; večja učinkovitost pri pripravi oz. generiranju dokumentov (10% manj popravljanja končnih dokumentov); učinkovitost odpreme dokumentov se je izboljšala za 80% (dokumenti se odpremljajo direktno v dokumentni sistem preko aplikacije Atena in ne več ročno); zaradi integracije dokumentnega sistema (SPIS) z aplikacijo Atena, se je zmanjšala ali celo eliminirala potreba po iskanju dokumentov v SPIS (prihranek ocenjujemo v povprečju 3 min na vlogo); pri povezanih vlogah so vsi potrebni podatki - ni več potrebe po ročnem iskanju vlog v bazah (prihranek ocenjujemo na 2 min na vlogo);*
* *podrobno beleženje aktivnosti nad posegi na vlogi;*
* *večja stabilnost sistema;*
* *bolj optimizirani procesi (pri posameznih opravilih je potrebno narediti manj korakov);*
* *hitrejša odzivnost aplikacije;*
* *v aplikaciji Atena so uporabniki vodeni pri izvajanju zapletenih procesov;*
* *možnost za razveljavitev posameznih akcij ali celotnega sklopa akcij;*
* *v aplikaciji se merijo časi izvedbe za posamezne operacije, kar omogoča analizo in identifikacijo področij, kjer je potrebno izboljšanje aplikacije;*
* *kontrola podatkov (preverjanje integritete podatkov). Ker se podatki preverjajo pred izdajo odločbe, je manjša možnost napak;*
* *nadgradnja modulov z minimalnim posegom v jedro sistema;*
* *beleženje revizijske sledi na uporabniškem in sistemskem nivoju;*
* *popolna integracija s trenutnim sistemom e-vlog.*

*Izboljšave v planu, ki bodo dodatno prihranile čas obdelave in zmanjšale čakalno vrsto:*

* *navezava na zunanje storitve, ki bodo dodatno kontrolirale podatke (možnost za izdajo odločbe z napačnimi podatki se bo zmanjšala);*
* *navezava na storitve AJPES-a (prenos vseh pravnih oseb v aplikacijo Atena) - ne bo več potrebe po ročnem dodajanju pravnih oseb;*
* *navezava na storitev za preverjanje TRR fizičnih oseb;*
* *navezava na storitve GURS in Zemljiška knjiga;*
* *navezava na storitev EMRLV - integracija podatkov za motorna vozila;*
* *navezava na druge storitve;*
* *večji poudarek na e-vlogah (navezava na SPOT in e-uprava);*
* *zamenjava obstoječega dokumentnega sistema;*
* *dodatna optimizacija procesov.*

*Še vedno pa se z namenom zmanjšanja zamud pri obdelavi vlog izvaja nadurno delo ter sodelovanje z zunanjimi izvajalci, kar se je izkazalo za učinkovit ukrep.*

*Aprila 2022 je začel veljati nov Zakon o varstvu okolja, ki uvaja smiselno uporabo Zakona o splošnem upravnem postopku in vsebuje določbe o poenostavitvi načina vročanja dokumentov, od katerih teče rok (omogoča vročanje z navadno vročitvijo), predvsem pa tudi določa pravno podlago, ki daje Eko skladu pooblastilo do dostopa do podatkov iz nekaterih uradnih evidenc. Preverjanje pogojev iz javnih pozivov lahko na podlagi navedenega opravlja Eko sklad sam, zaradi česar ni treba več pozivati vlagatelje, da prilagajo dokazila iz uradnih evidenc. Eko sklad pospešeno izvaja aktivnosti v zvezi s sklepanjem dogovorov s posameznimi nosilci javnih evidenc, ki bi mu omogočil neposreden dostop do njih.*

*Konec leta 2022 je bila odobrena dodatna zaposlitev 10 novih sodelavcev. Ker se novi sodelavci šele uvajajo, obdobje uvajanja traja približno pol leta, učinek dela novih sodelavcev še ni viden, bo pa prav gotovo viden do konca tega leta. Pri tem Eko sklad pripominja, da morajo nove sodelavce uvajati izkušenejši obdelovalci, kar pomeni, da v tem času ne morejo opravljati svojega dela v tolikšnem obsegu, kot bi ga sicer.*

*Pomembno vlogo pri pohitritvi postopkov pa bo predstavljalo tudi elektronsko vročanje pisanj, ki ga uvaja Eko sklad. Eko sklad v zvezi s tem preučuje zakonske možnosti za takšno vročanje, saj ZVO-2 takšnega načina vročanja pisanj, od katerih vročitve teče rok, ne predvideva. V zvezi z možnostjo takšnega načina vročanja glede na obstoječo zakonodajo je Eko sklad zaprosil za pojasnilo pristojno ministrstvo, predlagal pa je tudi spremembo zakona, ki bi takšen način pisanj izrecno določil.*

*Eko sklad si z navedenimi ukrepi prizadeva zmanjšati čas trajanja obdelave posamezne vloge, žal pa učinek ukrepov ni razviden na kratek rok.*

*Eko sklad še pripominja, da je kljub dolgotrajnejšemu odločanju o posameznih vlogah očitno, da je kvaliteta odločitev na visoki ravni, saj je bilo kljub ogromnemu številu obdelanih vlog, 26.189, v letu 2022 vloženih le 11 tožb na Upravno sodišče RS, s katerimi so posamezni vlagatelji izpodbijali odločitev Eko sklada, kar je 0,042 %, pri čemer pa Eko sklad še posebej poudarja, da od leta 2021 dalje ni bila vložena niti ena tožba zaradi molka organa. Navedeno kaže na to, da so vlagatelji v zadostni meri seznanjeni s tem, v kolikšnem času lahko pričakujejo odločitev o njihovi vlogi in da morebitno prekoračitev roka za izdajo odločbe razumejo in sprejemajo.*

*Eko sklad pojasnjuje, da praviloma v primerih, ko stranka nepopolno vlogo na poziv Eko sklada dopolni, ne krši 90 dnevnega roka za izdajo odločbe od dneva popolne vloge. Zaradi predhodno opisanih razlogov pa prihaja do kršenja 30 dnevnega roka za pregled vloge in pozivanje na dopolnitev morebitno nepopolne vloge. Dejstvo je, da je približno 60% vlog nepopolnih, Eko sklad zaradi ekonomičnosti postopka ob pregledu formalne nepopolnosti vloge preveri tudi vsebinsko popolnost vloge in izkazanost pogojev. Ugotovljeno je bilo, da če bi Eko sklad najprej preverjal zgolj formalno popolnost in potem še enkrat vsebinsko ustreznost, bi bil proces še daljši in manj učinkovit, predvsem pa neprimeren za vlagatelje, saj bi s strani Eko sklada dobili najprej en poziv na dopolnitev formalno nepopolne vloge in čez nekaj mescev še drug poziv za dopolnitev vsebinsko nepopolne vloge. Da bi bile vloge že ob vložitvi čim bolj popolne, Eko sklad uvaja dodatno storitev, asistenco pri izpolnjevanju vlog, kar sicer ni njegova obveza, vendar ocenjuje, da bo prispevala k hitrejši obdelavi vlog, predstavlja pa mu še dodatne obveznosti in aktivnosti. V zvezi s tem je Eko sklad objavil* [*Povabilo kandidatom za izvajanje asistence pri izpolnjevanju vlog | Eko sklad*](https://ekosklad.si/informacije/novica/povabilo-kandidatom-za-izvajanje-asistence-pri-izpolnjevanju-vlog-2)*.*

Upravna inšpektorica je preučila pojasnila organa in jih ustrezno upoštevala pri odrejanju ukrepov, zlasti je upoštevala dejstvo, da je organ že sprejel vrsto ukrepov za odpravo zaostankov in da je za učinkovanje ukrepov potreben določen čas. Glede pripomb, ki se nanašajo na ugotovljene prekoračitve instrukcijskih rokov za odločanje v posameznih zadevah (obravnavanih v nadaljevanju), pojasnjuje, da je v vsakem primeru ugotavljala, kdaj je organ štel, da je vloga popolna, saj od takrat teče instrukcijski rok za odločitev o zadevi. Upoštevala je tudi, da je lahko v primeru nepopolnih vlog razlog za daljšo obravnavo zadev nespoštovanje rokov za pozivanje strank na odpravo formalnih pomanjkljivosti vlog v večjem obsegu, kar izhaja tudi iz pojasnil organa.

**Javni poziv 84SUB-EVOB20 (nepovratne finančne spodbude občanom za električna vozila)**

Zadeva št. 36009-1228/2022

Organ je vlogo stranke prejel 24. 2. 2022. Vlogi je bila priložena zahtevana dokumentacija. Organ je o zadevi odločil z odločbo št. 36009-1228/2022-2 z dne 11. 5. 2022. Na podlagi četrtega odst. 146.g člena ZVO-1, ki se je uporabil v tem primeru, izda organ odločbo najpozneje v 90 dneh od prejema popolne vloge. Odločba je bila izdana pravočasno.

* Odločba je bila izdana v fizični obliki (vsebuje lastnoročni podpis uradnih oseb in žig organa), čeprav se je 4. 4. 2022 izteklo prehodno obdobje, v katerem bi moral organ opustiti izdajo dokumentov v fizični obliki in dokumente izdajati v elektronski obliki skladno s prvim odst. 63.a člena UUP. V obravnavanem primeru področni predpis (ZVO-1) ne predpisuje izdaje odločbe v fizični obliki. Dokumenti se v elektronski obliki izdajo tako, da se podpišejo z elektronskim podpisom. Na obliko izdaje dokumenta ne vpliva okoliščina, ali se odločba vroča v elektronski obliki ali osebno po ZUP.

***Pojasnilo Eko sklada:*** *Ker vsi obdelovalci, ki vodijo postopek, do sedaj niso imeli možnosti elektronskega podpisa, in ker tudi še niso v celoti zagotovljene druge tehnične možnosti za izdajo odločb na tak način, Eko sklad pospešeno izvaja aktivnosti, s katerimi bo takšno izdajo odločb omogočil. Eko sklad bo ugotovljeno nepravilnost odpravil takoj, ko bodo za to zagotovljene tehnične zmožnosti.* Upravna inšpektorica je pojasnilo organa upoštevala, saj so tehnične možnosti predpogoj za izdajo dokumentov v elektronski obliki na podlagi drugega odst. 63.a člena UUP.

Zadeva št. 36009-1641/2022

Organ je vlogo stranke prejel 7. 6. 2022. V postopku je bilo ugotovljeno, da vlagateljica po prvi registraciji ni prvi lastnik vozila, kar ni skladno z določbami javnega poziva. Vlagateljici je bilo 8. 8. 2022 poslano poročilo o ugotovitvah v postopku na podlagi tretjega odst. 9. člena in četrtega odst. 146. člena ZUP, s katerim je bila stranki dana možnost, da se v roku 15 dni opredeli do ugotovitev organa. Stranka se do ugotovitev organa ni opredelila. Organ je izdal odločbo o zavrnitvi vloge za pridobitev nepovratne finančne spodbude št. 36009-1641/2022-3 z dne 15. 3. 2023.

* Na podlagi četrtega odst. 224. člena ZVO-2 izda Eko sklad odločbo najkasneje v 90 dneh od prejema popolne vloge. V obravnavanem primeru je bila odločba izdana z večmesečnim zamikom, kar pomeni kršitev navedene določbe ZVO-2.
* Na odločbi je faksimile podpisa direktorice Eko sklada, manjka pa podpis uradne osebe, ki je vodila postopek, kar ni v skladu s prvim odst. 216. člena ZUP.

***Pojasnilo Eko sklada:*** *Očitana kršitev izostanka podpisa osebe, ki je vodila postopek, je posledica napačnega vnosa osnutka odločbe v informacijski sistem, ki je bila takoj, ko je bila ugotovljena, odpravljena.* Upravna inšpektorica pripominja, da sta bili pri nadzoru ugotovljeni še dve tovrstni nepravilnosti, kar je razvidno iz nadaljevanja zapisnika.

Zadeva št. 36009-1757/2022

Organ je vlogo stranke prejel 29. 6. 2022. Vlogo, ki je bila poslana po elektronski pošti, je organ natisnil in nanjo odtisnil prejemno štampiljko ter izpolnil evidenčne podatke.

* Navedeni način poslovanja z dokumenti, prejetimi po elektronski pošti, ni v skladu s sedmim odst. 35. člena UUP, ki določa, da se tovrstnih dokumentov za potrebe evidentiranja ne tiska. Prejemna štampiljka se odtisne na dokument, ki ga organ prejme v fizični obliki (prvi odst. 43. člena UUP).

Organ je v postopku ugotovil, da vlagatelj po prvi registraciji ni prvi lastnik vozila, kar ni skladno z določbami javnega poziva. Vlagatelju je bilo dne 19. 9. 2022 poslano poročilo o ugotovitvah v postopku na podlagi tretjega odst. 9. člena in četrtega odst. 146. člena ZUP, s katerim mu je bila dana možnost, da se v roku 15 dni opredeli do ugotovitev organa. Stranki je bilo poročilo vročeno 4. 10. 2022, a se nanj ni odzvala. Organ je izdal odločbo o zavrnitvi vloge za pridobitev nepovratne finančne spodbude št. 36009-1757/2022-3 z dne 22. 2. 2023.

* Na podlagi četrtega odst. 224. člena ZVO-2 izda Eko sklad odločbo najkasneje v 90 dneh od prejema popolne vloge. V obravnavanem primeru je bila odločba izdana z večmesečnim zamikom, kar pomeni kršitev navedene določbe ZVO-2.

Zadeva št. 36009-1805/2022

Organ je vlogo stranke prejel 13. 7. 2022. V postopku je bilo ugotovljeno, da vlagatelj ni fizična oseba v smislu določb javnega poziva, zato ni izpolnjen pogoj za dodelitev spodbude. Organ je vlagatelju posredoval poročilo o ugotovitvah v postopku na podlagi tretjega odst. 9. člena in četrtega odst. 146. člena ZUP, s katerim je bila dana stranki možnost, da se v roku 15 dni opredeli do ugotovitev organa. Stranki je bilo poročilo vročeno 25. 10. 2022, a se nanj ni odzvala. Organ je izdal odločbo o zavrnitvi vloge za pridobitev nepovratne finančne spodbude št. 36009-1805/2022-3 z dne 22. 2. 2023.

* Na podlagi četrtega odst. 224. člena ZVO-2 izda Eko sklad odločbo najkasneje v 90 dneh od prejema popolne vloge. V obravnavanem primeru je bila odločba izdana z večmesečnim zamikom, kar pomeni kršitev navedene določbe ZVO-2.

**Javni poziv 86SUB-SOCOB21 (nepovratne finančne spodbude socialno šibkim občanom za zamenjavo starih kurilnih naprav z novimi kurilnimi napravami na lesno biomaso v stanovanjskih stavbah)**

Pregledane so bile zadeve št. 36012-301/2022, 36012-322/2022, 36012-396/2022, 36012-407/2022. V teh primerih je organ pravočasno izdal odločbe o dodelitvi pravic do nepovratne finančne spodbude.

V zadevah št. 36012-301/2022 in 36012-322/2022 se je postopek vodil po določbah ZVO-1.

* Odločbi št. 36012-301/2022-2 z dne 10. 5. 2022 in 36012-322/2022-2 z dne 17. 5. 2022 sta izdani v fizični obliki (vsebujeta lastnoročne podpise uradnih oseb). Po prvem odst. 63.a člena UUP se dokumenti izdajo v elektronski obliki, če uredba ne določa drugače. Upravna inšpektorica je upoštevala argument organa, da še niso v celoti zagotovljene tehnične možnosti za izdajo dokumentov v elektronski obliki (drugi odst. 63.a člena UUP).

**Javni poziv 100SUB-LS22 (nepovratne finančne spodbude lokalnim skupnostim za nove naložbe rabe obnovljivih virov energije in večje energijske učinkovitosti stavb)**

Zadeva št. 36007-11/2022

Organ je dne 9. 8. 2022 prejel vlogo lokalne skupnosti za nepovratno finančno spodbudo za zamenjavo sistema razsvetljave v stavbi. Ob pregledu vloge je organ ugotovil vsebinsko pomanjkljivost, in sicer, da stavba ni vpisana v kataster stavb, kar je pogoj za pridobitev spodbude po 4. f) točki Javnega poziva. O tem je organ obvestil lokalno skupnosti ter v obvestilu dodatno navedel: »*Vljudno prosimo, da nam do dne 16. 9. 2022 po elektronski pošti sporočite ali boste vložili zahtevo za vpis stavbe v kataster stavb na pristojno Geodetsko upravo RS. Za nadaljevanje postopka bo namreč potrebno priložiti kopijo zahteve, ki bo vložena na Geodetsko upravo, da bomo lahko postopek prekinili in ga nadaljevali po vpisu stavbe v kataster* *stavb*.«

Lokalna skupnost je dne 16. 9. 2022 obvestila organ, da bo vložila zahtevo za vpis stavbe v kataster stavb na pristojno Geodetsko upravo RS in da bodo kopijo zahteve za vpis v kataster stavb posredovali takoj, ko bo geodetsko podjetje izdelalo ustrezen elaborat za vpis stavbe v kataster stavb. V nadaljevanju poteka postopka ni izkazano, da bi lokalna skupnost organu posredovala kopijo zahteve za vpis stavbe v kataster stavb oziroma da bi bil izdan sklep o prekinitvi postopka. Dejansko je bil postopek »prekinjen« do 21. 3. 2023, ko je organ prejel odločbo Geodetske uprave RS o vpisu stavbe v kataster stavb in istega dne izdal odločbo št. 36007-11/2022-5 o dodelitvi pravice do nepovratne finančne spodbude.

* V obravnavanem primeru je izkazan zastoj v postopku med 16. 9. 2022 in 20. 3. 2023, za katerega niso izkazani razlogi iz prvega odst. 153. člena ZUP. Kolikor je organ menil, da je treba prekinit postopek zaradi rešitve predhodnega vprašanja, bi moral o tem izdati ustrezen sklep po drugem odst. 151. člena ZUP. V obravnavanem primeru je sicer organ postopal v korist stranke tako, da je stranka lahko uveljavila svojo pravico in pridobila subvencijo, vendar je bilo ob tem kršeno načelo formalne zakonitosti (6. člen ZUP).

***Pojasnilo Eko sklada****: Organ navaja, da praviloma vedno, ko ugotovi, da je rešitev zadeve odvisna od kakšnega predhodnega vprašanja, ki ga ne bo rešil sam, izda sklep o prekinitvi postopka. Je pa vodenje posameznih postopkov stvar posameznega obdelovalca in organ dopušča možnost, da je obdelovalec v pregledanem primeru presodil, da bo predhodno vprašanje tako hitro rešeno, da se za izdajo prekinitvenega sklepa še ni odločil.* Upravna inšpektorica je preučila pojasnilo organa, vendar ta ne navaja takšnih razlogov, ki bi vplivali na drugačno presojo glede obstoja kršitve.

* Odločba organa o dodelitvi pravice do nepovratne finančne spodbude ne vsebuje podpisa uradne osebe, ki je vodila postopek, kar ni v skladu s prvim odst. 216. člena ZUP.

Zadeva št. 36007-28/2023

Organ je dne 6. 1. 2023 prejel vlogo lokalne skupnosti za dodelitev nepovratne finančne spodbude. Vlagatelj je 27. 1. 2023 obvestil organ, da je bila vloga napačno izpolnjena (navedena napačna stavba) in organu posredoval na novo izpolnjeno prvo in drugo stran vloge. Organ je naknadno (21. 3. 2023) ugotovil, da je vloga pomanjkljiva, ker manjkajo fotografije prostora, kamor bo vgrajena toplotna črpalka in fotografije prostora, kamor bo nameščena prezračevalna naprava in stranko pozval k dopolnitvi. Stranka je vlogo dopolnila 23. 3. 2023, nato je organ izdal odločbo št. 36007-28/2023-6 z dne 24. 3. 2023.

* V obravnavanem primeru je bil prekoračen 30-dnevni instrukcijski rok za izdajo poziva na dopolnitev vloge iz 222. člena ZVO-2.
* Odločba organa o dodelitvi pravice do nepovratne finančne spodbude ne vsebuje podpisa uradne osebe, ki je vodila postopek, kar ni v skladu s prvim odst. 216. člena ZUP.

**Javni poziv št. 75SUB-EPPO19 (nepovratne finančne pomoči podjetjem za izvedbo energetskega pregleda ali za uvedbo sistema upravljanja z energijo)**

Pregledani sta bili zadevi št. 36025-106/2023 in 36025-105/2023. V obeh primerih je organ pravočasno izdal odločbo.

3.2. Vodenje postopkov po ZDIJZ[[13]](#footnote-13)

Zadeva prosilca █

Organ je 23. 1. 2023 po elektronski pošti prejel zahtevo prosilca █ za dostop do dokumentacije o kotlih na lesno biomaso proizvajalca Stadler TVT. Prosilec je zahteval, da se mu informacije zagotovijo v obliki skeniranih dokumentov in da se mu posredujejo na elektronski naslov.

Ker prosilec do 22. 2. 2023 ni prejel zahtevanih podatkov oziroma odločitve organa, je pri Informacijskem pooblaščencu vložil pritožbo zaradi molka organa. Organ je 27. 2. 2023 prejel poziv Informacijskega pooblaščenca, da o zahtevi prosilca odloči skladno z določbami ZDIJZ ali da sporoči, zakaj odločba ni bila izdana pravočasno, če za to obstajajo upravičeni razlogi.

Organ je o zahtevi prosilca odločil z odločbo št. 090-1/2023-16 z dne 6. 3. 2023 in prosilcu delno ugodil tako, da se prosilcu posreduje določene dokumente (preglednice Ecodesign, ki so navedene v izreku odločbe) ter zaradi varstva poslovne skrivnosti zavrnil posredovanje merilnih poročil (določno navedenih v izreku odločbe).

* Odločba je bila odpremljena na elektronski naslov prosilca 6. 3. 3023 v pdf obliki skupaj s preglednicami Ecodesign.Iz podatkov zadeve je razvidno, da je šlo za vročanje v drug elektronski predal, ki ne pomeni varnega elektronskega predala. V takem primeru se vročanje opravi v skladu z določbami 86.a člena ZUP, ki urejajo vročanje v drug elektronski predal. V obravnavanem primeru ni izkazano, da je bila vročitev odločbe prosilcu opravljena preko informacijskega sistema za sprejem vlog, vročanje in obveščanje po postopku, ki je določen v 86.a členu ZUP.
* Na podlagi 23. člena ZDIJZ je dolžan organ odločiti o zahtevi prosilca nemudoma, najkasneje pa v roku 20 delovnih dni od dneva prejema popolne zahteve. Organ bi moral odločbo izdati najkasneje 21. 2. 2023. V obravnavanem primeru je prišlo do krajše zamude z odločitvijo, zaradi česar je bil kršen 23. člen ZDIJZ.

Zadeva prosilca █

Organ je 21. 1. 2023 po elektronski pošti prejel zahtevo prosilca █ za kopijo uporabnega dovoljenja za mHE █, ki jo je zgradil investitor █ Prosilec je zahteval, da se mu kopija dokumenta posreduje na elektronski naslov.

Organ je 28. 2. 2023 poslal poziv družbi █, naj sporoči, ali vstopa v postopek kot stranski udeleženec in posreduje svoje obrazloženo stališče. Organ je dne 6. 3. 2023 prejel izjavo pravne osebe, da vstopa v postopek kot stranki udeleženec in da pomeni zahtevana dokumentacija poslovno skrivnost ter priložil sklep o določitvi poslovne skrivnosti.

Organ je izdal odločbo št. 090-1/2023-20 z dne 13. 2. 2023 tako, da je zahtevi prosilca za dostop do uporabnega dovoljenja delno ugodil tako, da se prosilcu posreduje delno uporabno dovoljenje 351-511/2021-3 (301) z dne 23. 8. 2021, pri čemer se zaradi varstva osebnih podatkov prekrije podatke o podpisnikih.

* V glavi odločbe je naveden napačen datum. Gre za očitno pomoto glede na dejstvo, da je bila odločba elektronsko podpisana 13. 3. 2023. Po prvem odstavku 223. člena ZUP sme organ, ki je odločbo izdal, vsak čas popraviti pomote v imenih ali številkah, pisne ali računske pomote ter druge očitne pomote v odločbi. Gre za pomoto, ki sicer ne more vplivati na zakonitost odločbe in jo lahko organ vsak čas popravi s sklepom.
* Iz zaznamka na odločbi je razvidno, da se bo ta vročala na elektronska naslova obeh strank postopka. Odločba je bila 14. 3. 2023 odpremljena v pdf obliki na elektronska naslova obeh strank postopka in hkrati v fizični obliki (osebno po ZUP). Vročanje v elektronski obliki ni bilo opravljeno preko informacijskega sistema za sprejem vlog, vročanje in obveščanje po postopku, ki ga ureja 86.a člena ZUP, zato je pravno upoštevna vročitev dokumenta v fizični obliki skladno s 87. členom ZUP. Kadar se izvirnik v elektronski obliki vroča kot fizična kopija, je dolžan organ upoštevati prvi odst. 65.b člena UUP in potrditi skladnost kopije z izvirnikom dokumenta oziroma ravnati po drugem odst. 65.b člena UUP. Tovrstno ravnanje organa ni izkazano, zato je bila kršena navedena določba UUP.
* Na podlagi 23. člena ZDIJZ je dolžan organ odločiti o zahtevi prosilca nemudoma, najkasneje pa v roku 20 delovnih dni od dneva prejema popolne zahteve. Organ bi moral odločbo izdati do 20. 2. 2023. V obravnavanem primeru je prišlo do krajše zamude z odločitvijo, zaradi česar je bil kršen 23. člen ZDIJZ.

**Pri vodenju postopka oziroma odločanju o dostopu strank do informacij javnega značaja mora organ zagotoviti primerno koncentracijo postopka in odločanje brez nepotrebnega odlašanja, kar izhaja iz načela ekonomičnosti postopka (14. člen ZUP) in iz namena posebnih pravil postopka po ZDIJZ.**

***Pojasnilo Eko sklada:*** *Organ navaja, da praviloma spoštuje roke za izdajo odločbe, je pa bila v posameznem primeru zamuda posledica bolniške odsotnosti pravnice, ki je delala na zadevi. Ugotovljena je bila tudi kršitev določil o elektronskem vročanju. Eko sklad poudarja, da mu trenutni zakon ne omogoča pridobivanja podatkov iz centralnega registra prebivalstva o elektronskih naslovih, ki so jih uporabniki odprli za vročanje dokumentov v elektronski obliki. Eko sklad bo nemudoma pristopil k aktivnostim, s katerimi bo pridobival podatke o obstoju varnega elektronskega predala uporabnikov.* Upravna inšpektorica pripominja, da morebitna bolniška odsotnost ni razlog, ki bi lahko opravičil zaostanke v uradnem razmerju med organom in stranko postopka. Način vročanja pri postopkih, ki se vodijo po ZDIJZ, izbere uradna oseba organa upoštevajoč določbe ZUP o vročanju. Če organ oceni, da je zaradi vsebine dokumenta ali drugega razloga potrebno opraviti vročitev v fizični obliki, lahko odredi tako vročitev. Kadar pa se odloči, da bo dokument vročal na elektronski naslov, mora spoštovati pravila postopka, ki urejajo tak način vročitve.

Evidentiranje dokumentov oziroma zadev

Organ vse dokumente, ki jih obravnava v okviru dostopa do informacij javnega značaja, evidentira pod številko 090-1/2023, čeprav gre za vsebinsko različne zadeve prosilcev, o katerih se odloča tudi z izdajo odločbe v upravnem postopku. Tovrstne zadeve ni mogoče evidentirati po pravilih za dokumentni seznam (57. člen UUP), temveč je treba vsako zadevo evidentirati ločeno. Kadar se z dokumentom zadeva začne, se ta uvrsti v novo zadevo s klasifikacijskim znakom (090), ki mu sledi ustrezna zaporedna številka zadeve (prim. 44. člen UUP).

3.3. Pooblastila uradnih oseb in izpolnjevanje pogojev za vodenje oziroma odločanje

V nadzoru so bila pregledana pooblastila za vodenje postopka oziroma odločanje ter dokazila o izpolnjevanju pogojev izobrazbe in strokovnega izpita iz upravnega postopka za naslednje uradne osebe: █, █, █, █, █, █ in █. Nepravilnosti niso bile ugotovljene.

3.4. Upravno poslovanje

Objava podatkov o nudenju splošnih informacij (8. člen UUP)

* Organ zagotavlja splošne informacije po telefonu prek klicnega centra, pri čemer kontaktne informacije o svetovalcih za pomoč strankam oziroma uslužbencih niso objavljene. Organ bi moral na vidnem mestu in na spletni strani objaviti imena, telefonske številke, naslove el. pošte in lokacijo javnih uslužbencev, ki zagotavljajo splošne informacije.

Objava uradnega elektronskega naslova (13. člen UUP)

**IMA**/NIMA

Samodejno potrjevanje prejema vlog s povratnim sporočilom (42. člen UUP)

* Pri pošiljanju vlog na elektronski naslov [vloge@ekosklad.si](mailto:vloge@ekosklad.si) informacijski sistem organa generira povratno sporočilo, ki ne vsebuje datuma in časa prejema elektronskega sporočila. Povratno sporočilo vsebuje obvestilo stranki, da potrdilo prejme le enkrat dnevno (za prvo pošiljanje elektronskega sporočila), tudi če bo na elektronski naslov poslala več sporočil v istem dnevu. Navedeno ni v skladu z 42. členom UUP.

Objava obvestila o načinu naročanje strank na storitve in naslova za spletno naročanje (21. a člen UUP)

* Organ ima objavljene informacije o možnosti naročanja na energetsko svetovanje Ensvet in pridobivanja sredstev Eko sklada, postopek naročanja na druge upravne storitve ni objavljen.

Oblika in sestavine dokumentov (63. člen UUP)

Organ ima na dokumentih predpisane sestavine.

Oblika in podpis dokumenta (63.a člen UUP)

Organ uporablja faksimile podpisov na odločbah o dodelitvi pravice vlagatelja do spodbud skladno s prvim odstavkom 225. člena ZVO-2, po katerem ima odločba lahko namesto žiga in podpisa faksimile. Faksimile podpisa je po navedeni določbi mogoče uporabljati tudi za druge dokumente, ki jih organ izda v postopku odločanja o dodelitvi pravice do spodbud v pisni obliki (drugi odst. 225. člena ZVO-2).

Za upravne akte in druge dokumente, izdane v upravnem postopku, ki se vodi po določbah ZVO-1, organ izdaja dokumente v fizični obliki z lastnoročnim podpisom uradnih oseb. Ker v tem primeru področni predpis ne določa posebne oblike podpisa, bi morali biti dokumenti izdani v elektronski obliki (podpisani z elektronskim podpisom). Vendar je upravna inšpektorica pri odrejanju ukrepa upoštevala, da pri organu še niso v celoti zagotovljene tehnične možnosti za izdajo dokumentov v elektronski obliki (drugi odst. 63.a člena UUP).

Sestavine elektronskega podpisa (5. odstavek 63.a člena UUP)

* E-podpis ne vsebuje vizualizacije podpisa (navedbe, da je dokument elektronsko podpisan), vsebuje pa druge predpisane sestavine (navedbo podpisnika, izdajatelja, št. certifikata, veljavnost, čas podpisa in št. dokumenta).

Oglasna deska organa

**DA**/NE

Seznam uradnih oseb, ki so pooblaščene za vodenje in odločanje v upravnem postopku (9. člen UUP).[[14]](#footnote-14)

* V času nadzora je bil pregledan seznam na oglasni deski organa, ki pa je bil pomanjkljiv (ni vseboval imen vseh uradnih oseb, ki so pooblaščene za odločanje ali vodenje postopka ter njihovih pooblastil). Na spletnih straneh organa seznam ni objavljen.

***Pojasnila Eko sklada:*** *Glede objave podatkov o svetovalcih za pomoč strankam je organ pojasnil, da zaenkrat pomoč strankam zagotavlja klicni center. Eko sklad na klicnem centru zagotavlja stalno prisotnost petih oziroma v času dopustov štirih oseb, od katerih nekatere niti niso zaposlene na Eko skladu, ampak so zaposlene pri zunanjem izvajalcu (█), s katerim sodeluje Eko sklad. Od zaposlenih Eko sklad na klicnem centru zagotavlja stalno prisotnost določenega števila oseb, ki v času uradnih ur zagotavljajo pomoč strankam, tako po telefonu, kot po elektronski pošti, ki pa niso stalno iste osebe. Na spletni strani so objavljene uradne ure, telefonska številka klicnega centra in elektronski naslov. Eko sklad poudarja, da je objavljeno Povabilo kandidatom za izvajanje asistence pri izpolnjevanju vlog. Na podlagi tega povabila bo Eko sklad izbral sedem asistentov, ki bodo strankam pomagali izpolnjevati vloge in jim bodo tudi sicer dajali nekatere splošne informacije v zvezi z aktualnimi javnimi pozivi in razpisi. Takoj po izboru asistentov bo njihov seznam s kontaktnimi podatki in postopek naročanja na storitev pomoči asistenta objavljen na spletni strani Eko sklada.*

*Organ navaja, da bo nemudoma odpravil ugotovljene pomanjkljivosti v informacijskem sistemu, pri povratnem sporočilu pri pošiljanju vlog na elektronski naslov* [*vloge@ekosklad.si*](mailto:vloge@ekosklad.si) *ter objavi obvestila o načinu naročanja strank na storitve in naslove za spletno naročanje. Prav tako organ navaja, da je odpravil ugotovljeno nepravilnost pri elektronskem podpisu in da je dopolnil seznam uradnih oseb, ki so pooblaščene za vodenje in odločanje v upravnem postopku, ki so objavljene na oglasni deski. Objavil ga bo tudi na spletnih stranke Eko sklada.*

Upravna inšpektorica je preučila pojasnila organa in se seznanila z objavo Povabila kandidatom za izvajanje asistence pri izpolnjevanju vlog, s katero organ izkazuje, da je pristopil k odpravi nepravilnosti, ki se nanaša na objavo podatkov o uslužbencih, ki zagotavljajo splošne informacije.[[15]](#footnote-15) Navedeno je smiselno upoštevala pri določitvi roka za obveščanje IJS o odpravi ugotovljene nepravilnosti.

Pred izdajo tega zapisnika je upravna inšpektorica preverila, ali so bile opravljene kršitve v zvezi z avtomatsko povratnico, objavo obvestila o načinu naročanja strank na upravne storitve in seznama uradnih oseb (pooblaščenih za vodenje postopka oziroma odločanje) na spletnih straneh Eko sklada. Ugotovila je, da je bil objavljen seznam uradnih oseb, druge nepravilnosti še niso bile odpravljene.

1. Ukrepi

*Upravna inšpektorica na podlagi 307. f člena ZUP odreja direktorici Eko sklada █:*

* *da z ugotovitvami inšpekcijskega nadzora seznani uradne osebe, ki so vodile upravne postopke, ki so bili predmet nazora, in jih opozori na ugotovljene nepravilnosti;*
* *da Inšpektoratu za javni sektor do 30. 9. 2023 posreduje podatke o učinkih sprejetih ukrepov pri tistih javnih pozivih oziroma razpisih, pri katerih je povprečni čas reševanja (od prejema popolne vloge) daljši od instrukcijskega roka oziroma pri katerih organ ne vrši preizkusa formalne popolnosti vloge v roku 30 dni od prejema vloge;*
* *da zagotovi izdajo dokumentov v elektronski obliki z elektronskim podpisom tam, kjer to dopuščajo tehnične zmožnosti in je to skladno s področnim predpisom;*
* *da zagotovi odpravo nepravilnosti, ki se nanašajo na podpisovanje odločb s strani uradnih oseb, ki vodijo upravne postopke (prvi odst. 216. člena ZUP);*
* *da do 30. 9. 2023 zagotovi objavo podatkov o uslužbencih, ki nudijo splošne informacije skladno z 8. členom UUP;*
* *da zagotovi pravilno evidentiranje dokumentov, objavo obvestila o načinu naročanja strank na upravne storitve (21.a člen UUP) in skladnost avtomatske povratnice z 42. členom UUP;*
* *da ustrezno izkaže, da elektronski podpisi uslužbencev vsebujejo navedbo, da je dokument elektronsko podpisan (5. odst. 63.a člena UUP);*
* *da o sprejetih ukrepih pisno obvesti Inšpektorat za javni sektor in o tem predloži dokazila, in sicer najkasneje do 31. 7. 2023, izjema velja za ukrep pod drugo in peto alinejo, kjer je določen daljši rok;*

*ter direktorici predlaga:*

* *da organ poleg že objavljenih podatkov v obvestilu vlagateljem objavi podatke o zaostankih tudi pri drugih javnih pozivih, pri katerih je povprečni čas reševanja daljši od instrukcijskega roka oziroma pri katerih organ ne vrši preizkusa formalne popolnosti vloge v roku 30 dni od prejema vloge.*

mag. Tea Melart

Upravna inšpektorica

Inšpektorica višja svetnica

Vročiti:

* po e-pošti: [gp@ekosklad.si](mailto:gp@ekosklad.si)

1. Uradni list RS, št. [9/18](http://www.uradni-list.si/1/objava.jsp?sop=2018-01-0353), [14/20](http://www.uradni-list.si/1/objava.jsp?sop=2020-01-0461), [167/20](http://www.uradni-list.si/1/objava.jsp?sop=2020-01-2919), [172/21](http://www.uradni-list.si/1/objava.jsp?sop=2021-01-3363), [68/22](http://www.uradni-list.si/1/objava.jsp?sop=2022-01-1605), [89/22](http://www.uradni-list.si/1/objava.jsp?sop=2022-01-2236) in 135/22**.** [↑](#footnote-ref-1)
2. Prvi odstavek 1. člena UUP. [↑](#footnote-ref-2)
3. Drugi odst. 211. člena ZVO-2. [↑](#footnote-ref-3)
4. Uradni list RS, št. št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 56/15, 102/15, 30/16, 61/17 – GZ, 21/18 – ZNOrg, 84/18 – ZIURKOE in 158/20. [↑](#footnote-ref-4)
5. Na spletni straneh Eko sklada je objavljeno aktualno obvestilo vlagateljem, ki se nanaša na javne pozive 99SUB-OB22, 93SUB-SO21, 104SUB-SO22.

   Vir: <https://ekosklad.si/prebivalstvo/aktualno-obvestilo-vlagateljem>. [↑](#footnote-ref-5)
6. Nepovratne finančne spodbude občanom za nove naložbe rabe obnovljivih virov energije in večje energijske učinkovitosti stavb. [↑](#footnote-ref-6)
7. Nepovratne finančne spodbude/pomoči za naprave za samooskrbo z električno energijo. [↑](#footnote-ref-7)
8. Nepovratne finančne spodbude/pomoči za naprave za samooskrbo z električno energijo in za naprave za samooskrbo z električno energijo z baterijskim hranilnikom električne energije. [↑](#footnote-ref-8)
9. Nepovratne finančne spodbude občanom za skoraj ničenergijske stavbe. [↑](#footnote-ref-9)
10. Nepovratne finančne spodbude lokalnim skupnostim za skoraj ničenergijske stavbe. [↑](#footnote-ref-10)
11. Nepovratne finančne spodbude/pomoči za okoljske naložbe nakupa in montaže energijsko učinkovitih in varnih pnevmatik. [↑](#footnote-ref-11)
12. Nepovratne finančne spodbude za nakup in montažo obnovljenih pnevmatik pri tovornih vozilih in avtobusih. [↑](#footnote-ref-12)
13. Zakon o dostopu do informacij javnega značaja, Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275) in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-13)
14. Organ mora na oglasni deski in na svoji spletni strani objaviti seznam uradnih oseb, ki so v skladu z zakonom pooblaščene za vodenje upravnega postopka in odločanje v upravni zadevi. Seznam mora vsebovati osebno ime in naziv uradne osebe, ki je v skladu z zakonom pooblaščena za odločanje o upravnih zadevah in za dejanja v postopku pred odločbo, ter pooblastila, ki jih ima ta uradna oseba. [↑](#footnote-ref-14)
15. Eko sklad vabi kandidate, ki bi nudili administrativno asistenco vlagateljem pri izpolnjevanju in oddaji vlog za spodbude občanom na javnem pozivu 99SUB-OB22 ter za pozive občanom, ki mu bodo sledili. Povezava: https://ekosklad.si/informacije/novica/povabilo-kandidatom-za-izvajanje-asistence-pri-izpolnjevanju-vlog-2. [↑](#footnote-ref-15)